CELEX: 32010D0131
Language: et
Date: 2010-02-25 00:00:00
Title: 2010/131/: Nõukogu otsus, 25. veebruar 2010 , sisejulgeolekualase operatiivkoostöö alalise komitee moodustamise kohta

3.3.2010   
            
            
               ET
            
            
               Euroopa Liidu Teataja
            
            
               L 52/50
            
         NÕUKOGU OTSUS,
   25. veebruar 2010,
   sisejulgeolekualase operatiivkoostöö alalise komitee moodustamise kohta
   (2010/131/EL)
   EUROOPA LIIDU NÕUKOGU,
   võttes arvesse Euroopa Liidu toimimise lepingut, eriti selle artikli 240 lõiget 3,
   ning arvestades järgmist:
   
               (1)
            
            
               Euroopa Liidu toimimise lepingu artikliga 71 nähakse ette, et sisejulgeolekualase operatiivkoostöö edendamiseks ja tugevdamiseks liidus moodustatakse nõukogu alaline komitee.
            
         
               (2)
            
            
               Seetõttu on asjakohane võtta vastu otsus sellise komitee moodustamise kohta ja määratleda kõnealuse komitee ülesanded,
            
         ON VASTU VÕTNUD KÄESEOLEVA OTSUSE:
   Artikkel 1
   Käesolevaga moodustatakse nõukogu raames toimimise lepingu artikliga 71 ette nähtud sisejulgeolekualase operatiivkoostöö alaline komitee (edaspidi „alaline komitee”).
   Artikkel 2
   Alaline komitee hõlbustab, edendab ja tugevdab sisejulgeoleku valdkonnas pädevate liikmesriikide asutuste operatiivtegevuse koordineerimist.
   Artikkel 3
   1.   Ilma et see piiraks käesoleva otsuse artiklis 5 osutatud organite volitusi, hõlbustab alaline komitee ELi toimimise lepingu kolmanda osa V jaotisega seotud operatiivkoostööd ja koordineerimist ning tagab sellise koostöö ja koordineerimise tõhusa teostamise, sealhulgas politsei- ja tollikoostöö alla kuuluvates valdkondades ning välispiiride kontrolli ja kaitse eest vastutavate asutuste poolt. Alaline komitee käsitleb vajaduse korral ka õigusalast koostööd kriminaalasjades, kui see on sisejulgeolekualase operatiivkoostöö seisukohast oluline.
   2.   Alaline komitee hindab ka operatiivkoostöö üldist suunda ja tõhusust; komitee tuvastab võimalikud puudused või ebaõnnestumised ning võtab vastu asjakohased konkreetsed soovitused nendega tegelemiseks.
   3.   Alaline komitee abistab nõukogu vastavalt ELi toimimise lepingu artikli 222 sätetele.
   Artikkel 4
   1.   Alaline komitee ei osale toimingute läbiviimises, mis jääb liikmesriikide ülesandeks.
   2.   Alaline komitee ei osale õigusaktide ettevalmistamises.
   Artikkel 5
   1.   Eurojusti, Europoli, Euroopa Liidu liikmesriikide välispiiril tehtava operatiivkoostöö juhtimise Euroopa agentuuri (Frontex) ja teiste asjakohaste organite esindajaid kutsutakse vajaduse korral vaatlejana alalise komitee koosolekutele.
   2.   Alaline komitee aitab tagada nimetatud organite tegevuse kooskõla.
   Artikkel 6
   1.   Alaline komitee esitab nõukogule regulaarselt aruande oma tegevuse kohta.
   2.   Nõukogu teavitab Euroopa Parlamenti ja liikmesriikide parlamente alalise komitee tegevusest.
   Artikkel 7
   Käesolev otsus jõustub selle vastuvõtmise päeval.
   Otsus avaldatakse Euroopa Liidu Teatajas.
   
      Brüssel, 25. veebruar 2010
      
         
            Nõukogu nimel
         
         
            eesistuja
         
         A. PÉREZ RUBALCABA